**SVEUČILIŠTE U ZAGREBU**

**MUZIČKA AKADEMIJA**

Trg Republike Hrvatske 12, Zagreb

Klasa: 640-01/20-2/2

Urbroj: 251-79-1-20-11

Zagreb, 10. prosinca 2020.

**ZAPISNIK**

**3. sjednice VIJEĆA AKADEMIJE u ak. god. 2020./2021.**

**održane u srijedu, 9. prosinca 2020.**

**elektronički putem platforme MS Teams (rasprava) i Google-obrasca (glasanje i potvrda sudjelovanja)**

**DNEVNI RED:**

1. **USVAJANJE ZAPISNIKA S PROŠLE SJEDNICE**
2. **IZVJEŠĆE O RADU POVJERENSTVA ZA UPRAVLJANJE KVALITETOM ZA AK. GOD. 2019./2020. I PLAN AKTIVNOSTI ZA AK. GOD. 2020./2021.**
3. **STUDENTSKA PROBLEMATIKA**
4. **KADROVSKA PITANJA**
5. **OBAVIJESTI; RAZNO**

Sudjelovali: Ivan Batoš, Krešimir Bedek, Ivana Bilić, Srđan Filip Čaldarović, Ana Čorić, Marija Ćepulić, Ivan Ćurković, Filip Fak, Diana Grubišić Ćiković, Bánk Harkay, Mario Ivelja, Monika Jurić Janjik, Sanja Kiš Žuvela, Ante Knešaurek, Luka Kojundžić, Anđelko Krpan, Igor Lešnik, Pavao Mašić, Nikolina Matoš, Ivan Novinc, Jasenka Ostojić, Žarko Perišić, Željka Radovinović, Iva Renić, Martina Silić, Đorđe Stanetti, Berislav Šipuš, Đuro Tikvica, Martina Zadro (29 sudionika).

**Ad 1. USVAJANJE ZAPISNIKA S PROŠLE SJEDNICE**

Zapisnik je prihvaćen s 29 glasova za, 0 protiv i 0 suzdržanih.

**Ad 2. IZVJEŠĆE O RADU POVJERENSTVA ZA UPRAVLJANJE KVALITETOM ZA AK. GOD. 2019./2020. I PLAN AKTIVNOSTI ZA AK. GOD. 2020./2021.**

Izvješće o radu povjerenstva za upravljanje kvalitetom za ak. god. 2019./2020. i plan aktivnosti za ak. god. 2020./2021. prihvaćeno je s 26 glasova za, 3 suzdržana i 0 protiv. Dokumenti su sastavni dio ovoga zapisnika.

**Ad 3. STUDENTSKA PROBLEMATIKA**

Prodekan za nastavu prof. Čaldarović izvijestio je da nema otvorenih studentskih pitanja za ovu sjednicu.

**Ad 4. KADROVSKA PITANJA**

**4.1. Izbori u zvanja: IV. odsjek: docent za Pjevanje (natječaj 17. 6. 2020.)**

Vijeće Akademije raspisalo je 17. 6. 2020. natječaj za izbor u umjetničko-nastavno zvanje i radno mjesto **docenta za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje – 1 izvršitelj u radnom odnosu na neodređeno vrijeme.**

Pristupnici: Helena Lucić Šego, Marija Kuhar Šoša, Renata Pokupić, Alexei Tanovitski i Klasja Modrušan.

Pristupnica Marija Kuhar Šoša na sjednici Matičnog odbora za umjetničko područje 22. listopada 2015. g. izabrana je u umjetničku komponentu umjetničko–nastavnog zvanja naslovnog docenta u polju glazbene umjetnosti, grana reprodukcija glazbe - pjevanje.

Pristupnice Renata Pokupić i Helena Bernarda Lucić Šego na sjednici Matičnog odbora za umjetničko područje 20. svibnja 2019. g. izabrane su u umjetničku komponentu umjetničko-nastavnog zvanja docenta u polju glazbene umjetnosti, grana reprodukcija glazbe - pjevanje.

Alexei Tanovitski na sjednici Matičnog odbora za umjetničko područje 6. veljače 2020. g. izabran je u umjetničku komponentu umjetničko-nastavnog zvanja naslovnog docenta u polju glazbene umjetnosti, grana reprodukcija glazbe - pjevanje. Renati Pokupić priznaje se nastupno predavanje od 10. 5. 2019., Heleni Lucić Šego priznaje se nastupno predavanje od 10. 5. 2019., Mariji Kuhar Šoši priznaje se nastupno predavanje od 14. 10. 2015., Alexeju Tanovitskom priznaje se nastupno predavanje od 5. 3. 2020.

Nakon provedenoga natječajnog postupka mišljenje je stručnog povjerenstva da samo pristupnici Alexei Tanovitski, Marija Kuhar Šoša, Renata Pokupić i Helena Lucić Šego ispunjavaju sve uvjete natječaja za izbor u umjetničko-nastavno zvanje i radno mjesto docenta za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje.

**Stručno povjerenstvo jednoglasno daje prednost Renati Pokupić.**

U raspravi o točkama 4.1 i 4.2 na platformi Teams sudjelovali su Ivan Batoš, Đuro Tikvica i Igor Lešnik. Tekst rasprave nalazi se u prilogu na kraju ovoga dokumenta.

**Za pristupnicu Renatu Pokupić glasalo je 28 sudionika, za pristupnicu Mariju Kuhar Šoša 1 sudionik, a za pristupnike Helenu Lucić Šego i Alexeia Tanovitskoga nije glasao nijedan član Vijeća akademije.**

Vijeće Akademije, nakon tajnog glasanja, donosi **ODLUKU: pristupnica Renata Pokupić bira se u zvanje i na radno mjesto docenta za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje, na neodređeno vrijeme, s obvezom reizbora na radno mjesto nakon pet godina.**

**Odluka je pravovaljana nakon potvrđivanja od strane Vijeća umjetničkog područja Sveučilišta u Zagrebu.**

**4.2. Izbori u zvanja: IV. odsjek: docent za Pjevanje (natječaj 15. 7. 2020.)**

Vijeće Akademije raspisalo je 15. 7. 2020. natječaj za izbor u umjetničko-nastavno zvanje i radno mjesto **docent za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje – 1 izvršitelj u radnom odnosu na neodređeno vrijeme.**

Pristupnici: Helena Lucić Šego, Marija Kuhar Šoša, Alexei Tanovitski i Klasja Modrušan.

Pristupnica Marija Kuhar Šoša na sjednici Matičnog odbora za umjetničko područje 22. listopada 2015. g. izabrana je u umjetničku komponentu umjetničko-nastavnog zvanja naslovnog docenta u polju glazbene umjetnosti, grana reprodukcija glazbe - pjevanje. Helena Bernarda Lucić Šego na sjednici Matičnog odbora za umjetničko područje 20. svibnja 2019. g. izabrana je u umjetničku komponentu umjetničko-nastavnog zvanja docenta u polju glazbene umjetnosti, grana reprodukcija glazbe - pjevanje. Alexei Tanovitski na sjednici Matičnog odbora za umjetničko područje 6. veljače 2020. g. izabran je u umjetnički komponentu umjetničko–nastavnog zvanja naslovnog docenta u polju glazbene umjetnosti. Heleni Lucić Šego priznaje se nastupno predavanje od 10. 5. 2019., Mariji Kuhar Šoši priznaje se nastupno predavanje od 14. 10. 2015., Alexeju Tanovitskom priznaje se nastupno predavanje od 5. 3. 2020.

Nakon provedenog natječajnog postupka mišljenje je stručnog povjerenstva da samo pristupnici Alexei Tanovitski, Marija Kuhar Šoša i Helena Lucić Šego ispunjavaju sve uvjete natječaja za izbor u umjetničko-nastavno zvanje i radno mjesto docenta za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje.

**Stručno povjerenstvo jednoglasno daje prednost Alexeju Tanovitskom.**

U raspravi o točkama 4.1 i 4.2 na platformi Teams sudjelovali su Ivan Batoš, Đuro Tikvica i Igor Lešnik. Tekst rasprave nalazi se u prilogu na kraju ovoga dokumenta.

**Za pristupnika Alexeja Tanovitskoga glasala su 23 sudionika, za pristupnicu Mariju Kuhar Šoša 3 sudionika, a za pristupnicu Helenu Lucić Šego također 3 sudionika.**

Vijeće Akademije, nakon tajnog glasanja, donosi **ODLUKU: pristupnik Alexei Tanovitski bira se u zvanje i na radno mjesto docenta za umjetničko područje, polje glazbena umjetnost, grana reprodukcija glazbe - pjevanje, za Pjevanje, na Odsjeku za pjevanje, na neodređeno vrijeme, s obvezom reizbora na radno mjesto nakon pet godina.**

**Odluka je pravovaljana nakon potvrđivanja od strane Vijeća umjetničkog područja Sveučilišta u Zagrebu.**

**4.3. Izbori u zvanja: IV. odsjek: nasl. docent za Metodiku nastave pjevanja**

3. Vijeće Akademije raspisalo je 15. 7. 2020. natječaj za izbor u **naslovno umjetničko-nastavno zvanje docenta za umjetničko područje, polje glazbena umjetnost, grana reprodukcija glazbe - pjevanje, za Metodiku nastave pjevanja, na Odsjeku za pjevanje** – 1 izvršitelj bez zasnivanja radnog odnosa.

Pristupnici: Marija Kuhar Šoša i Klasja Modrušan.

Pristupnica Marija Kuhar Šoša na sjednici Matičnog odbora za umjetničko područje 22. listopada 2015. g. izabrana je u umjetničku komponentu umjetničko-nastavnog zvanja naslovnog docenta u polju glazbene umjetnosti, grana reprodukcija glazbe - pjevanje. Mariji Kuhar Šoša priznaje se pozitivno ocijenjeno nastupno predavanje od 14. 10. 2015.

Nakon provedenoga natječajnog postupka mišljenje je stručnog povjerenstva da **samo Marija Kuhar Šoša ispunjava sve uvjete natječaja za izbor** u naslovno umjetničko – nastavno zvanje docenta za umjetničko područje, polje glazbena umjetnost, grana reprodukcija glazbe - pjevanje, za Metodiku nastave pjevanja, na Odsjeku za pjevanje.

Stručno povjerenstvo stoga predlaže da se **Marija Kuhar Šoša** izabere u zvanje nasl. docenta za umjetničko područje, polje glazbena umjetnost, grana reprodukcija glazbe – pjevanje, za Metodiku nastave pjevanja, na Odsjeku za pjevanje.

**Za pristupnicu Mariju Kuhar Šoša glasalo je 29 sudionika sjednice.**

Vijeće Akademije, nakon tajnog glasanja, donosi **ODLUKU: pristupnica Marija Kuhar Šoša bira se u zvanje nasl. docenta za umjetničko područje, polje glazbena umjetnost, grana reprodukcija glazbe – pjevanje, za Metodiku nastave pjevanja, na Odsjeku za pjevanje.**

**Odluka je pravovaljana nakon potvrđivanja od strane Vijeća umjetničkog područja Sveučilišta u Zagrebu.**

**4.4. Reizbor: VI. odsjek: red. prof. art. K. Lazar**

Vijeće Akademije na svojoj 2. sjednici u ak. god. 2020./2021. koja je održana 11. 11. 2020. g. u postupku reizbora na radna mjesta prema odredbama Zakona o znanstvenoj djelatnosti i visokom obrazovanju, donijelo je odluku o pokretanju postupka reizbora red. prof. art. Krešimira Lazara.

Nakon pregleda priložene dokumentacije **mišljenje je stručnog povjerenstva da imenovani ispunjava tražene uvjete za reizbor** na radno mjesto redovitog profesora.

**28 sudionika sjednice glasalo je za reizbor red. prof. art. Krešimira Lazara na radno mjesto redovitog profesora u području umjetnosti, polje glazbena umjetnost, grana reprodukcija glazbe - sviranje, za Violončelo, na Odsjeku za gudačke instrumente i gitaru, a 1 sudionik sjednice bio je suzdržan.**

Vijeće Akademije, nakon tajnog glasanja, donosi **ODLUKU da se red. prof. art. Krešimir Lazar reizabire na radno mjesto redovitog profesora u području umjetnosti, polje glazbena umjetnost, grana reprodukcija glazbe - sviranje, za Violončelo, na Odsjeku za gudačke instrumente i gitaru.**

**Reizbor na radno mjesto vrši se na vrijeme od 5 godina, računajući od dana potvrđivanja od strane Vijeća Akademije.**

**4.5. III. odsjek: pokretanje postupka za produžetak radnog odnosa: red. prof. art. Igor Lešnik**

Pročelnica III. odsjeka izv. prof. art. Ivana Bilić izvještava kako je na sjednici III. odsjeka održanoj 2. prosinca 2020. jednoglasno podržan prijedlog da se red. prof. art. Igoru Lešniku produži radni odnos nakon navršene 65. godine života. Moli se Vijeće akademije da podrži prijedlog i uputi ga u daljnju proceduru.

**28 sudionika sjednice  suglasno je s prijedlogom III. odsjeka da se red. prof. art. Igoru Lešniku produži ugovor o radu nakon navršene 65. godine života, a 1 sudionik sjednice bio je suzdržan.**

**Ad 5: OBAVIJESTI; RAZNO**

Dekan poziva odsjeke na podnošenje prijedloga kandidatura studenata za **dekanovu nagradu** (5.000 kuna) do 23. prosinca slanjem prijedloga na adresu ipopovic@muza.hr uz obrazloženje od pola do jedne kartice teksta.

**Dan otvorenih vrata** održat će se na daljinu po uzoru na Smotru Sveučilišta, možda i u kasnijem terminu od najavljenoga 23. siječnja. Mole se pročelnici da razmisle o načinu na koji žele predstaviti svoje odsjeke i uspostaviti kontakt sa zainteresiranim učenicima te da materijale i opis načina predstavljanja pošalju prodekanu za nastavu najkasnije do 7. siječnja 2020. na adresu prodekan.nastava@muza.hr.

Podsjećamo pročelnike da razmotre **prijedlog upisnih kvota** za ak. god. 2021./2022. koii su dobili od prodekana za nastavu te da se o njemu očituju najkasnije do 7. siječnja 2020. na adresu prodekan.nastava@muza.hr.

Prijedloge **manjih izmjena i dopuna studijskih programa** treba prijaviti najkasnije do 31. prosinca 2020. prodekanici za studijske programe S. Kiš Žuvela prodekan.studiji@muza.hr; prijedlozi moraju prethodno biti usvojeni na odsjecima i sadržavati svu potrebnu dokumentaciju (obrazac 3 i obrazac 7).

Prijedloge za izmjene **pravila o provedbi ispita provjere posebnih znanja, vještina i sposobnost**i (tj. prijemnih) treba usvojiti na odsjecima te dostaviti prodekanici za studijske programe S. Kiš Žuvela prodekan.studiji@muza.hr; do 7. siječnja 2020.

Pozivamo zaposlenike – nastavnike Muzičke akademije na prijavu prijedloga **projekata za temeljno financiranje znanstvene i umjetničke djelatnosti u 2021. godini.** Rok za prijavu projekata je **15. ožujka 2021.**, a pravila ista kao i za 2020. Prijedloge treba poslati na adresu projekti@muza.hr. Sve će biti objavljeno na internetskim stranicama do kraja tjedna.

International Summer Academy Semmering: organizator potvrđuje uobičajenih 5 stipendija za naše studente. Planiraju održati seminar u dosadašnjem ljetnom terminu na hibridni način: svi koji budu mogli putovati imat će mogućnost rada na licu mjesta, ostali na daljinu; pročelnike molimo da informiraju studente te odaberu kandidate, a prijedloge pošalju prodekanici Martini Gojčeta Silić na adresu prodekan.suradnja@muza.hr do 23. 12. 2020.

Pandemijska situacija, zahtjevi MZO-a i Sveučilišta, mišljenje uprave te dekana rezultiraju odlukom da se **do 23. prosinca sva grupna nastava održava na daljinu**. Obavijest je pročelnicima poslana u više navrata s molbom za distribuciju na njihovim odsjecima. Ponovno molimo pročelnike da informacije prosljeđuju svojim nastavnicima jer su s njima u redovitom kontaktu. **Posebno je važno sve aktivnosti na daljinu uskladiti izravno s mogućnostima studenata za praćenje takve nastave.**

**Studentsko vježbanje, nastava jedan na jedan i komorna glazba ostaju u zgradi, a pripremljene nastavne izvedbe ansambala, produkcije te preostale audicije održat će se kako je planirano, sve u *Bersi* kao našem epidemijski najmanje rizičnom prostoru, ali bez publike izvana te uz mogućnost prijenosa uživo.**

Način rada od 7. siječnja 2021. ovisit će o situaciji te uputama koje moramo poštovati, ali predviđa se kako će biti moguće nastaviti, u najmanju ruku, sa sadašnjim načinom rada, uz nastojanje povratka na rad u zgradi za sve što će još biti moguće.

COVID-statistika na dan 7. prosinca: pozitivnih zaposlenika 3, zaposlenika u samoizolaciji 6, studenata u samoizolaciji te pozitivnih 4. Podaci o studentima nepouzdani su jer studenti podatke ne dojavljuju redovito prodekanu za nastavu iako im je to obveza. Stoga su svi studenti (kao i vanjski suradnici) ponovno upozoreni na ovu obvezu.

Nažalost, ima slučajeva da studenti taje svoje aktualno zdravstveno stanje te smo imali slučajeve dolaska u zgradu i sudjelovanja na audicijama i nastavi unatoč saznanju o zaraženosti ili bolesti, što je u najmanju ruku vrlo neodgovorno.

Zbog jednoga pozitivnog nalaza djelatnika u tehničkoj službi na testiranje smo uputili dvadesetak zaposlenika službe. Svi rezultati njihovog testiranja negativni su, ali je preporučena samoizolacija za šestoro. Oni se vraćaju u zgradu od ponedjeljka, 7. prosinca. Zbog jednoga pozitivnog nalaza člana uprave testirali su se i ostali te jedan administrativni djelatnik. Rezultat: članovi uprave 1 pozitivan ostali negativni, 1 djelatnik administracije pozitivan, jedan djelatnik administracije je u preventivnoj samoizolaciji.

Na osnovu ovih podataka procjenjuje se da za sada nemamo lokalnu transmisiju virusa te da mjere koje provodimo u zgradi daju dobre rezultate.

Muzička akademija sklopila je ugovor s Nastavnim zavodom *A. Štampar* za testiranje svojih zaposlenika na COVID-19 o trošku MA-a. Zaposlenik Akademije koji je bio u bliskom kontaktu s oboljelim od COVID-a ili ima izražene simptome treba se najprije javiti svom liječniku te postupiti po njegovu naputku. Nakon toga djelatnik se može javiti dekanu MA navodeći razlog zahtjeva za testiranje o trošku MA-a.

Podsjetnik:

* 16. prosinca 2020. u dvorani *Bersa* održat će se predavanje i radionica *Što mi to u duši svira?* o terapiji umjetnošću tijekom krize uz psihologinju prof. dr. Nataša Jokić-Begić i psihoterapeuta dr. Hrvoje Handla, prijave se primaju na adresu bvilc@muza.hr ;
* neće se održati božićni domjenak 2020;
* zadnji radni dan ove kalendarske godine bit će 23. prosinca;
* prvi radni dan u 2021. bit će 7. siječnja;
* moguće su i promjene datuma ovisno o pandemijskoj situaciji;
* neće se održati svečana sjednica Vijeća povodom Dana Akademije 12. siječnja, ali planiramo Dan akademije obilježiti virtualno;
* Koncert na dar Zagrebačkih solista planiramo održati – za sada bez publike uz *live streaming*;
* sljedeći redoviti sastanak pročelnika planiran je za 18. siječnja 2021.;
* Vijeće Akademije planira se za 20. siječnja 2021.;
* način održavanja ovisit će o pandemijskoj situaciji.

Povodom smrti Josipa Magdića (19. 3. 1937. - 26. 11. 2020.) koji je bio profesorom MA u razdoblju 1995. – 2007.: uprava Muzičke akademije poslala je brzojav sućuti obitelji, vijenac na pogreb te izvjesila crnu zastavu. Knjiga žalosti dostupna je na <https://forms.gle/LkSAtKn5gtPEFTFo6> .

Prodekan za umjetnost A. Krpan obavještava da se tijekom ovoga tjedna održavaju koncerti iz studentskoga ciklusa *Skladatelji obljetničari* pa poziva na praćenje tih koncerata.

Dekan obavještava da je gospođa R. Bonačić otišla u mirovinu te će je od 1. siječnja zamijeniti Ema Proso Šepec. Također od 1. siječnja 2021. tajnika nasljeđuje Dejan Elveđi. S njima će još neko vrijeme raditi honorarno gospođa Bonačić i gospodin Bernik dok se ne uhodaju u posao.

Završen je i natječaj za voditelja tonskog studija; povjerenstvo je odabralo kandidatkinju, no ona je nažalost odustala pa će se za to mjesto morati ponoviti natječaj.

U kadrovskoj službi gospođu Spomenku Iveta također će zamijeniti nova djelatnica.

Zapisnik sastavila: dekan:

doc. dr. sc. Sanja Kiš Žuvela, v. r. red. prod. art. Igor Lešnik, v. r.

PRILOG:

**RASPRAVA O POJEDINAČNIM TOČKAMA DNEVNOG REDA**

**Ad 4.1 & 4.1**

**Ivan Batoš:**

Pregledavanjem materijala za ovu točku kadrovskih pitanja uočio sam neke nelogičnosti i propuste u natječajnog postupka s kojima bih želio upoznati članove Vijeća akademije.

1. Prema uvjetima Rektorskog zbora nastupno predavanje za izbor u zvanje mora se održati u okviru redovne nastave s istim studentima ili grupom studenata i s temom koju povjerenstvo zada tjedan dana ranije. U ovom natječaju nastupna predavanja su se održavala u vrlo širokom vremenskom rasponu (Kuhar Šoša -listopad 2015., Lucić Šego -svibanj 2019., Tanovitski -ožujak 2020., Modrušan -rujan 2020.), s potpuno različitim programima i različitim povjerenstvima (za Kuhar Šoša: Oršanić, Silić, Crnković; za Lucić Šego: Silić, Oršanić, Bujanović; za Tanovitskog i Modrušan: Zadro, Silić, Juranić). Nisam pronašao dokument koji propisuje koliko dugo se nastupno predavanje smatra važećim, no različiti sastav povjerenstava može značajno utjecati na dosljedno vrednovanje i davanje prednosti pojedinim kandidatima.

2. U postupku izbora u umjetničko nastavno zvanje docenta na Vijeću akademije imali smo već slučajeve da se nastupno predavanje priznaje kandidatima koji su iz naslovnog zvanja ulazili u stalni radni odnos. Tu se, bez iznimke, radilo o kolegama koji su prošli čitav postupak izbora u zvanje, dok je pozitivno ocijenjeno nastupno predavanje tek jedan od koraka u procesu izbora i nema pravni značaj ako je u proceduri izbora u zvanje izabran drugi pristupnik.

3. Prethodno opisana situacija dogodila se u ožujku ove godine: na natječaju je u zvanje naslovnog docenta izabrana Helena Lucić Šego, dok Aleksej Tanovitski, unatoč pozitivno ocijenjenom nastupnom predavanju, **nije bio izabran** jer se birao samo jedan pristupnik. Primjećujem nelogičnost:  u ožujku ove godine kandidatkinji Heleni Lucić Šego povjerenstvo je **dalo prednost** ispred Alekseja Tanovitskog, dok nekoliko mjeseci kasnije na temelju istih nastupnih predavanja povjerenstvo daje prednost Alekseju Tanovitskom.

4. Kod pristupnice Klasje Modrušan nisam razumio zadovoljava li ona nužne uvjete za izbor u zvanje docenta ili ne zadovoljava? Iz priloženih dokumenata to nije jasno jer u zaključnom mišljenju pod točkom 5. u prvoj rečenici piše da ispunjava uvjete, dok u drugoj piše da ne ispunjava. Također uvidom u zapisnik 11. sjednice Vijeća akademijeu ak. god. 2019/2020., od 30.09.2020 uočio sam da pod točkom 5.1.3. piše da pristupnica **ispunjava** umjetničku komponentu umjetničko-nastavnog zvanja. Ako pristupnica ne ispunjava uvjete, kao što piše u zaključku, zbog čega je organizirano nastupno predavanje, izvješće s kojeg je također među prilozima ovoj raspravi? Ako pristupnica ispunjava uvjete, kao što piše u zapisniku sa sjednice Vijeća, dakle u službenom dokumentu, i održala je nastupno predavanje, zbog čega nije navedena u sažetku odluke povjerenstva?

5. U prvom tjednu nastave ove ak. god. dobio sam informaciju da će u jednoj od soba pjevačkog odsjeka nastavu održavati Aleksej Tanovitski, te je zatraženo da ga kao satničar uvrstim u službeni raspored. Kako nisam znao imam li ovlasti to napraviti, poslao sam upit dekanu na temelju koje službene odluke g. Tanovitski smije održavati nastavu, jer prema članku 78. stavak 3. Statuta Sveučilišta u Zagrebu za povjeravanje nastave osobama sa značajnim umjetničkim dostignućima bez izbora u zvanja potrebna je **suglasnost Senata Sveučilišta**. Prema informacijama koje sam dobio od predstavnice nastavnih zvanja u Senatu, takva suglasnost nije zatražena. Osim što su tim činom prekršeni sveučilišni propisi, očito je da se povjeravanjem nastave na taj način prejudicira rezultat natječaja.

Smatram svojom dužnošću upoznati članove Vijeća sa svim nedoumicama koje su se pojavile tijekom ovog natječajnog postupka. Nastupna predavanja morala su biti ponovno održana pod istim uvjetima za sve kandidate. Jedino bi na taj način povjerenstvo imalo mogućnost izabrati najboljeg kandidata čime ne bi bila dovedena u pitanje transparentnost ovog natječaja.

**Đuro Tikvica:**

Poštovani kolega, hvala na logičnim pitanjima. Nadam se kako ćemo dobiti zadovoljavajuće odgovore.

**Igor Lešnik:**

Dragi svi,

Kolega Batoš je u mnogočemu u pravu ali ima još čimbenika koje po istim pitanjima treba uzeti u obzir. Budući da smo kolega Batoš i ja o istoj temi već raspravljali molim da mi Ivan ne zamjeri što ću citirati dijelove naše korespodencije o istom s početka listopada.

Najprije glede završne točke br. 5. njegovih pitanja.

Obzirom da natječajni postupak za izbor docenta pjevanja nije završio a počinje nastava, pjevački odsjek predložio je da se do okončanja natječajnog postupka … privremeno angažira honorarni nastavnik koji će odraditi potrebnu satnicu. Pjevački odsjek predložio da to bude A. Tanovitski kao po njihovom sudu kvalitetno i praktično rješenje. Prodekan za nastavu podržao je zahtjev (koji se odnosi na još dvoje nastavnika R. Pokupić te M. Kuhar Šoša) pa niti dekan nije imao razloga odbiti takav prijedlog odsjeka.

Citiram Ugovor o djelu potpisan s A. Tanovitskim 02.10.2020: „Izvršitelj se obvezuje da će kao vanjski suradnik za potrebe Akademije…**iznimno** održavati nastavu iz predmeta Pjevanje 1, Solo pjesma na Odsjeku za pjevanje, u trajanju od 6 sati tjedno, a **najduže dok se** na natječaju koji Muzička akademija provodi u trenutku potpisivanja ovog ugovora ne **izabere novi docent** za to radno mjesto.“

U slučaju ovakve potrebe dekanovo je pravo da na prijedlog odsjeka privremeno angažira vanjskog suradnika kako se ne bi ugrozila nastava – posebice kada je po mišljenju predmetnih stručnjaka za pjevanje riječ o iznimno vrijednom kadru kakav je A. Tanovitski.

Legitimno je preispitivati takvu dekansku odluku ali pritom treba i znati kako ovakva praksa nije nepoznata na Sveučilištu. Zaključno bih ponovio čvrsti stav da sve probleme o kakvima je ovdje riječ treba rješavati u okviru odsjeka ili na Vijeću MA (ovisno o naravi stvari). Uprava i dekan mogu imati i drugačije mišljenje od povjerenstva ali ne služe tome da bi nametali kadrovska rješenja ili osporavali stručne odluke vječno sumnjajući u moral povjerenstava imenovanih na Vijeću MA - koje uostalom odlučuje da li će ili neće te iz kojih razloga prihvatiti izvješća tih istih povjerenstava.

Na toj točki postupka se u ovom predmetu upravo nalazimo pa molim članove Vijeća da se o izvješćima povjerenstva izjasne putem glasovanja.

Glede ostalih točaka iz dopisa kolege Batoša:

* o nastupnim predavanjima citiram zapisnik 51. sastanka dekanskog kolegija održanog 31.08.2020. *„Kandidati za mjesto docenta na pjevanju: moraju li svi ponovno polagati nastupno predavanje? Dekan inzistira na tome da svi ponovno održe nastupno predavanje“;*
* o nedoumicama o nužnim uvjetima za izbor u zvanje citiram iz svoje poruke Ivanu 05.10.2020: *“Kada su prijedlozi ili odluke nedvojbeno i bjelodano pogrešne kao što se dogodilo u predmetu K. M. gdje je povjerenstvo izašlo pred Vijeće pogrešno ocijenivši zadovoljavanje uvjeta rektorskog zbora iako kandidatkinja nije zadovoljavala potreban broj uvjeta, predmet se vraća na doradu. Tako ispravljen, predmet je ponovno došao na Vijeće koje je takvo konačno negativno izvješće proslijedilo Matičnom odboru. Odatle višekratno pojavljivanje istog predmeta na Vijeću”.*

Zaključno po pitanjima natječaja za pjevače dekan ponavlja da smo u fazi izjašnjavanja članova Vijeća o izvješćima stručnog natječajnog povjerenstva o detaljima kojih možete sve vidjeti u priloženim materijalima. Molim da nakon završetka ove rasprave pristupimo glasačkoj fazi postupka.

**Ivan Batoš:**

Poštovani dekane poštovani članovi Vijeća,

Hvala Vam na odgovoru iz kojeg zaključujem da se povjerenstvo oglušilo na dekanovo inzistiranje da se ponove nastupna predavanja.

Time je jasno da natječaj nije proveden na ispravan način.

Premda je vrijeme za raspravu završeno, želim vas obavijestiti da u slučaju Klasje Modrušan nisam pronašao zapisnik Vijeća u kojem stoji da ona ne ispunjava uvjete, premda se sjećam da je predmet vraćen na doradu i da smo o tome dvaput glasali. U oba zapisnika stoji da kandidatkinja ispunjava uvjete. To je ozbiljan propust, pogotovo ako se radi o tipfeleru koji izostankom negacije „ne“ prije glagola „ispunjava“ mijenja čitav smisao odluke.

Žao mi je što na moje pitanje zašto je u ožujku ove godine kandidatkinji Heleni Lucić Šego povjerenstvo dalo prednost ispred Alekseja Tanovitskog, dok je, nekoliko mjeseci kasnije na temelju istih nastupnih predavanja. povjerenstvo dalo prednost Alekseju Tanovitskom, nisam dobio odgovor, te ću u glasanju o ovom predmetu ostati suzdržan.

**Ivan Batoš:**

Zbog čega u točkama 4.1. i 4.2. iz kadrovskih pitanja ne postoji opcija suzdržan?

**Igor Lešnik:**

Dragi Ivane, uobičajena formulacija pitanja na glasačkom listiću kojeg smo do sada u fizičkom obliku koristili za izjašnjavanje u kadrovskim predmetima na sjednicama Vijeća MA sadrži formulaciju "Kao član Vijeća Akademije, glasam: (zaokružiti jednom DA ili NE)...

Dakle, izjašnjavanje "suzdržanim" u ovakvoj vrsti kadrovskih pitanja nije bilo predviđeno pa takve opcije stoga nema niti u elektroničkom obrascu koji smo sada koristili.